**ДОКЛАД**

**за дейността на НЧ „Съгласие 2007” с. Жабокрът през 2019 г.**

**Уважаеми дами и господа,**

**Народно читалище „Съгласие - 2007” село Жабокрът е център на културно – просветната дейност не само в селото ни, но и в региона. Читалището ни е място, където хората общуват с различни изкуства и се занимават с творчество - въпреки трудностите.**

**НЧ „Съгласие - 2007” се стреми да се развива като съвременен ефективен център за удовлетворяване потребностите на населението.**

**Основните дейности в работата на читалището ни са: културно-масовата и художествената самодейност.**

**Спазвайки нормативните документи, касаещи работата на народните читалища, изпълнявайки своите цели, и тази година правим равносметка на дейността си.**

**Динамична откъм прояви бе изтеклата 2019 година. Организирахме и проведохме, най-често при голям интерес, 11 собствени мероприятия и прояви и участвахме в други 25, организирани от сродни институции от гр. Кюстендил, съседни села, страната и чужбина. Съставите имат възможности, но липсата на средства ограничава нашите изяви.**

**И през 2019 година към читалището съществуваха 5 самодейни състава. В тях участват самодейци от три поколения.**

**Накратко за групите:**

**ЖФГ „Славей“ - в групата участват жени любителки на народни песни, които редовно провеждат своите репетиции. Благодарение на професионализма на нашата ръководителка - Анита Василева, хората са удивени от нашите песни. Жените пеят не само за удоволствие, а участват и в концертни програми и фестивали. Изявите през тази година бяха много и бяхме много добре оценени от жури и специалисти, които не ни познават. В своето музикално израстване ЖФГ записаха първите си професионални песни в радио Благоевград. И тук е мястото, да благодарим на нашите корепетитори – Венцислав Войнски – тъпан, Стефан Николов – акордеон, Кирил Соколов – гайда,**

**МФГ „Струмски напеви“ – с ръководител Венцислав Войнски, е групата с най-дълъг творчески път откакто е създадено читалището. Всички самодейци се гордеем с нашите момчета - единствената мъжка група в региона, и се радваме, че през 2019 г. в нея има много нови попълнения.**

**ТС „Жива вода“ през 2019 г. навърши 5 години. Много труд, много отдадено време от всички самодейци, но и заслужено признание и награди, където и да отидем. Под професионалното ръководство на нашия художествен ръководител Димитър Иванов,**

**бяха заснети фолклорни клипове с професионални народни певици.**

**Детска фолклорна група „Божана” и Детски танцов състав „Опни ми, тропни ми” - 12 момичета и момчета. Младите самодейци с интерес посещават репетициите и с желание заучават нови песни и танци. Изявите през годината и за тях бяха много и добре оценени.**

**От началото на 2019 г. беше създаден Клуб „Знам и мога”. В него участват деца с различни умения и сръчност. Освен нашите малки самодейци, децата от селото, клубът се посещава и от деца, които гостуват в селото през лятната ваканция. Децата с желание и голям интерес подготвят мартенички за 1 март, рисуват, играят шахмат и се забавляват. От изработените рисунки и предмети подготвяме изложба.**

**Съществуващите сега самодейни състави от години се ръководят от ръководители и корепетитори към читалището, въпреки финансовите затруднения на институцията ни. Средства за ръководители специалисти няма много, но те са важна част от нас, не можем да го отречем, без тях ние сме обречени.**

**Добре работим с наши колеги, няколко Детски градини и Община Кюстендил.**

**Субсидията, която получаваме, едва достига за заплати, осигуровки и част от издръжката. Много покани за участие сме получавали през годината, но не на всички можем да откликнем и не сме ги осъществили поради финансови затруднения.**

**Източниците на финансиране на читалището са два: субсидия от държавния бюджет и собствени приходи /за съжаление от общинския бюджет няма пари за читалищата/.**

**Държавната субсидия, която беше одобрена в началото на годината, беше 9490,00 лв. за една субсидирана бройки /и 0, 25 за художествена дейност/. Тя се използва предимно за заплати и осигуровки, граждански договори на ръководители, корепетитор, озвучител, счетоводител, такса банка, телефон, строителни материали за сградата и закупуване на дърва за отопление. Единствено тази година за коледния ни концерт Община Кюстендил ни помогна с дърва. През предишните години самодейците и ръководителите сме донасяли дърва от вкъщи за отопление, за да осъществяваме репетициите си. Закупувахме си и по малко въглища. И да не забравяме, че печките се палят по 2 – 3 пъти в седмицата.**

**Настоятелството тази година проведе 9 заседания по въпроси, касаещи читалищната дейност, на които се вземаха конкретни решения и се отчитаха изпълненията на взетите решения. Ръководството на читалището през отчетния период е участвало на заседания на регионално ниво по читалищни въпроси. За координиране на дейността си подържа връзки с други читалища.**

 **Ето какви прояви организирахме:**

**МЕСТНИ ИЗЯВИ:**

**- Тържествено отбелязване на 3 март - на площада със слово и поднасяне на венци пред паметника.**

**- 1 март - Ден на самодееца - участие взеха 5 групи към читалището.**

**- Отбелязахме 24 май, макар и в тесен кръг.**

**- Организирахме 3 трудови дни.**

**-**

 **- На 21 април за 12 поредна година, организирахме конкурса „Празник на зелника“. Тази година празникът беше с БЛАГОТВОРИТЕЛНА КАУЗА - да помогнем на Тони Костов в борбата с левкемията. Бяха събрани 2000, 35 лв. които средства бяха преброени от настоятелството и бяха внесени по банковата сметка на ТОНИ КОСТОВ. На празника наши гости бяха младата народната певица Деси Николова и гости от Северна Македония.**

**- На 28 април /ВЕЛИКДЕН/, ТС „Жива вода“ взе участие във Великденското хоро, отново в помощ на Тони Костов.**

**- На 4 юни спечелихме проект от Община Кюстендил „Благоустрояване и озеленяване на читалищния парк“ на стойност 2000 лв. /по проекта работих 4 месеца/. Бяха закупени 1 бр. тенис маси и 2 бр. люлки - триместна и двуместна. Още една моя мечта като Председател на читалището бе осъществена – децата и младежите на селото да имат тенис маса, а за по–малките - още люлки. Голямо е удоволствието да видиш пълен двора с деца, майки с колички и младежи.**

**Каква по–хубава гледка за нашето селце, скъпи членове?!**

**- На 21 юни посрещнахме репортерите на Гала от предаването „На кафе“ , за да разкажем за „Празника на черешата“.**

**Община Кюстендил се довери именно на нашето читалище.**

**- МФГ и ТС „Жива вода“ активно участваха в организирането и провеждането на общоселския събор и отчитане резултати от конкурса „Най-хубав двор” за 12 поредна година.**

**- Среща в селото с представители на фирма „Медилайф” за медицински услуги.**

**- Много труд и средства бяха необходими, но успяхме да запишем нови песни на ЖФГ и МФГ в Радио-телевизионен център гр. Благоевград при господин Филатов. Изпяхме песни, които не са толкова популярни, благодарение на нашата ръководителка Анита Василева. Нашето изкуство ще се консумира от хиляди хора, то остава в историята за следващите поколения, ще продължи да издига самочувствието ни днес и години напред.**

**- По традиция завършихме 2019 г. с Коледен концерт и безплатна томбола за жителите на селото.**

**ОБЩИНСКИ ИЗЯВИ:**

**Можем със задоволство да отбележим, че нашето читалище много активно се включи и в проявите на сродни институции от общината и съседните села.**

**- Участвахме в „ Деня на самодееца“ в гр. Кюстендил.**

**- ТС „Жива вода“ и МФГ „Струмски напеви“ взе участие в Деня на пролетта - 21 март на Хисарлъка.**

**- Всички положихме много старание /и най-вече жените от съставите към читалището/, за достойното представяне на читалището в „Празника на черешата“, „Череши в кухнята“, „Панагия“ и на „Празник на плодородието“.**

**- ЖФГ, МФГ, ТС „Жива вода“ участваха на годишнини на читалища и събори в с. Соволяно, с. Невестино, с. Радловци, гостува на с. Копиловци, Долна Гращица и още много др.**

**- С Детска градина „Славейче“, гр. Кюстендил направихме мартенички, посрещнахме и Дядо Коледа на Коледно тържество.**

**- С Детска градина „1 юни“, гр. Кюстендил участвахме заедно в „Националната седмица на четенето“**

**- ТС „Жива вода“ взе участие в концерта на Езикова гимназия „Петър Берон“, там изпратихме още една абитуриентка, нашето момиче Ася Спасова.**

**- Певческите групи достойно се представиха и на фестивала „Пауталия”- гр. Кюстендил, „Струма пее” - с. Невестино, „Балканска черга”- с. Шишковци, „Фестивал на мераклиите” - с. Слокощица и много др.**

**Високото изпълнителско майсторство на певците в групите, положените ежедневни усилия с репетиции, бяха оценени по достойнство.**

**НАД 10 СА НАЦИОНАЛНИТЕ ИЗЯВИ НА ЧИТАЛИЩЕТО ПРЕЗ 2019:**

**- Национален Фолклорен фестивал „Мелник“**

* **Фолклорен празник „ Да се хванем на хорото“**
* **Национален ФФ „Костандово“- там взехме 1 място за цялостно творчество, там ни забеляза г- жа Галя Асенова от предаването „От българско, по-българско“ и ни покани в нейното предаване за месец септември.**
* **Международен ФФ „Евро –фолк – Жива вода“, гр. Хисаря - 1 място за ЖФГ „Славей“ и 2 място за останалите групи.**
* **МФФ „Църногорски събор“ Гигинци**
* **На 28 юли групите участваха в откриване паметника на Румяна войвода в с. Гюешево**
* **На 8 Септември – участие на групите в концерта 100 г. НЧ „Владимир Димитров – майстора“, с. Шишковци**
* **16 октомври – участие по покана на Галя Асенова в предаването „От българско, по-българско“, гр. София.**
* **3 декември – участие в концерта по случай „Международен ден на инвалида“, гр. Кюстендил**
* **22 декември – участие на групите в Коледен концерт в с. Горна Гращица.**

**Проявите ни протичаха при добра организация и засилен интерес. Това обстоятелство доведе до това много често в местните и регионални вестници и телевизии да има репортажи за нашите мероприятия.**

**Нашето читалище се стреми и за изграждане на едно съвременно общество в селото.**

**Ние сме инициатори и проведохме няколко мероприятия с ръководството на политическите сили в селото, с другото читалище и кметството. В това си действие се ръководим от разбирането, че ако искаме да постигнем нещо добро за селото, трябва да се обединяваме. ( не да се мразим и да не си говорим).**

**Всеки според силите и възможностите си да проявява борбеност, настойчивост и неотстъпна позиция в името на доброто на хората и разбира се и лично (на семействата ни ) участие, личен пример.**

**Дами и господа!**

 **Ето го нашето читалище на прага на 13 –тата си годишнина.**

**Има го! Сериозно присъства в живота не само на селото, а и на града.**

**Изградихме, с много усилия, една уважавана (според мен) от голяма част от хората институция, един субект, който се грижи за разнообразяване живота на хората в селото, който генерира енергия за по-добро в духовния ни живот, който създава условия за развитие на талантите и способностите.**

**Субект, който дава информация за ставалите и ставащи събития в местния обществено-политически живот, за историята и традициите на селото.**

**Постигнахме и добри резултати. Активна, интересна, ангажираща дейност, която получи признание и широк медиен интерес, не една-две, а 5 групи. Телевизиите и вестниците, включително и националните, популяризираха нашите прояви.**

**Уважаеми дами и господа, наши членове, вие сигурно разбирате, че за провеждането на тази активна дейност са необходими много труд, усилия, безброй репетиции, украси, намиране на пари от спонсори, отсъствие от дома на самодейците по празници. Те нямаше да бъдат възможни и сега да изпитваме гордост от провеждането им, ако не бяха упоритостта, отзивчивостта и всеотдайността на членовете на читалищното настоятелство и всички участници в групите.**

**И знам, че за нас оценката е усмивката в очите на доволните самодейци по време на участие или концерт, аплодисментите на угрижените хорица, дошли в студеното време в неотопления салон, за да забравят поне за малко грижи и неволи. Това ни държи нас, самодейците и това е оценката за труда ни.**

**Благодарност и признателност отправям към всички самодейци, към нашите ръководители, корепетитори и симпатизанти на читалището, които ни помагаха през тези почти близо 13 години. Без тях мисията ни бе невъзможна. Уверени сме, че Народно читалище "Съгласие -2007" ще продължи да изпълнява своята благородна мисия, функции и задачи и в бъдеще за съхраняване на българската традиция, за най-важното –ДА БЪДЕМ БЪЛГАРИ.**

**Надявам се да продължим все така отдадени в делото, да съхраним, опазим и предадем българския дух на младото поколение, защото БЪЛГАРСКОТО ЧИТАЛИЩЕ Е КРЕПОСТ НА БЪЛГАРСКИЯ ДУХ И ТРАДИЦИИ, САМО ТУК МОЖЕ ДА СЕ ВИДИ И ДОКОСНЕ БЪЛГАРЩИНАТА.**

**Такава беше накратко дейността на НЧ” Съгласие” за 2019 година. Въпреки трудностите нашето читалище, благодарение на Вас, читалищни радетели, го е имало близо 13 години и се надявам да го има и много след нас! И не е голямо дело само да създадеш нещо. Въпросът в тези тежки времена е „Как да го опазиш?“.**

**Приключвайки, искам да дам възможност на всеки от вас да сподели нови идеи и предложения за по-нататъшната ни дейност. Наше задължение е да поддържаме искрата, запалена преди години от основателите. Нека пазим миналото и традициите, да живеем с настоящето и да мислим за бъдещето на нашето читалище. Въпреки финансовите затруднения!**

**И ЗНАЙТЕ:**

**„Песните и танците са велик обединител, невероятна сила. Нещо, което кара хората, имащи най – големи различия, да имат нещо помежду си“.**

 **(Сара Досън)**